《少虚以中秋有月预作诗亦次韵矣而月不为出因成数语以解前篇》
宋代·郭印

兹辰阴雨霁，佳月望云端。彻灯不掩户，伫对清辉寒。

嫦娥岂误人，出入由天关。天应怕镌镵，故将好景悭。

坐久成叹息，邂逅一何艰。收视照肝肺，中有白玉盘。

光明无与比，通昔梦魂安。君今先悟此，一笑定忘言。

虽云形影隔，是心常往还。前诗非游戏，勿作绮语观。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。